অন্ধকারে গা ঢাকা দিয়ে বর্ডার পার! মুর্শিদাবাদে ধৃত ৪ বাংলাদেশি

ওয়েব ডেস্ক: ফের কাঁটাতার টপকে অবৈধভাবে ভারতের অনুপ্রবেশের (Illegal Infiltration) চেষ্টা বাংলাদেশিদের (Bangladeshi)। তবে এবার আর সেই উদ্দেশ্যে সফল হল না চার বাংলাদেশের নাগরিক। ঘটনা মুর্শিদাবাদের (Murshidabad) রানীতলার। জানা গিয়েছে, সেখানে আবারও অবৈধ অনুপ্রবেশ করতে গিয়ে নিরাপত্তারক্ষীদের হাতে ধরা পড়ল বাংলাদেশিরা। তাঁদের কাছে ভারতে আসার কোনও বৈধ নথি (Valid Documents) না পেয়ে আটক করে নিরাপত্তা বাহিনী। পরে সামনে আসে তাদের অবৈধ অনুপ্রবেশের গল্পটা।

সোমবার রাত প্রায় সাড়ে দশটার সময় গোপন সূত্রে খবর পেয়ে শিবনগর ঘাট এলাকায় অভিযান চালায় রানীতলা থানার পুলিশ। সেখানে চার বাংলাদেশি নাগরিককে আটক করে পুলিশ। পুলিশ জানিয়েছে, ধৃত আলামিন শেখ, সাব্বির হোসেন, মামন আলি এবং মহম্মদ বিপ্লব- এই চারজনই বাংলাদেশের রাজশাহি জেলার দামকারা থানার অন্তর্গত হারিপুর ডাকঘরের বিভিন্ন গ্রামের বাসিন্দা। তাদের প্রত্যেকের বাড়ি সোনাইকান্দি ও বেরপাড়া গ্রামে বলে জানা গিয়েছে।

আরও পড়ুন: কোনও গ্রাহক যেন রেশন থেকে বঞ্চিত না হয়, নির্দেশিকা খাদ্যদফতরের

পুলিশ সূত্রে খবর, ধৃতদের কাছে ভারতে প্রবেশের কোনও বৈধ কাগজপত্র ছিল না। প্রাথমিক জিজ্ঞাসাবাদে তারা সীমান্তবর্তী পথ দিয়ে ভারতে প্রবেশ করেছে বলে স্বীকার করেছে। তবে ঠিক কী কারণে তারা এ দেশে ঢুকেছিল এবং এর সঙ্গে কোনও চোরাচালান বা অপরাধচক্র যুক্ত আছে কী না, তাও খতিয়ে দেখছে তদন্তকারীরা।

এই ঘটনায় রানীতলা থানায় একটি নির্দিষ্ট মামলা রুজু হয়েছে। পুলিশ জানিয়েছে, সোমবার চার অভিযুক্তকে লালবাগ মহকুমা আদালতে তোলা হবে এবং পাঁচ দিনের পুলিশি হেফাজতের আবেদন জানানো হবে। এই ঘটনায় সীমান্তবর্তী এলাকায় নিরাপত্তা জোরদার করার দাবিও উঠছে স্থানীয়দের মধ্যে।